DEĊIŻJONI TAL-KUMMISSJONI
tat-13 ta’ Novembru 2007
li temenda d-Deċiżjoni 2006/415/KE rigward ċerti miżuri ta' protezzjoni b'rabta ma' influwenza avjarja ta' patoġeniċità qawwija tas-subtip H5N1 fit-tjur fir-Renju Unit
(notifikata taħt id-dokument numru C(2007) 5549)
(Test b’relevanza għaż-ŻEE)
(2007/731/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 89/662/KEE tal-11 ta’ Diċembru 1989 rigward spezzjonijiet veterinarji fil-kummerċ intra-Komunitarju bil-ħsieb tat-tlestija tas-suq intern (1), u b'mod partikulari l-Artikolu 9(3) tagħha,
Wara li kkunsidrat id-Direttiva tal-Kunsill 90/425/KEE tas-26 ta’ Ġunju 1990 dwar l-iċċekkjar veterinarju u zootekniku applikabbli għall-kummerċ intra-Kommunitarju ta’ ċerti annimali ħajjin u prodotti bil-ħsieb tat-tlestija tas-suq intern (2), u b'mod partikulari l-Artikolu 10(3) tagħha,
Billi:
(1)
Id-Deċiżjoni tal-Kummissjoni 2006/415/KE ta' l-14 ta’ Ġunju 2006 dwar ċerti miżuri ta' protezzjoni fir-rigward ta' l-influwenza tat-tjur tas-subtip H5N1 ta' patoġeniċità għolja ħafna fit-tjur tal-Komunità u li tirrevoka d-Deċiżjoni 2006/135/KE (3) tistabbilixxi ċerti miżuri ta' protezzjoni biex ikunu applikati sabiex tkun evitata l-firxa ta' dik il-marda, fosthom it-twaqqif ta' żoni A u B wara tifqigħa suspettata jew ikkonfermata tal-marda.
(2)
Ir-Renju Unit avża lill-Kummissjoni dwar it-tifqigħa ta' l-influwenza avjarja ta' patoġeniċità għolja tas-subtip H5N1 f'razzett tat-tjur fit-territorju tiegħu fil-kontea ta' Suffolk u ħa l-miżuri xierqa kif ipprovdut fid-Deċiżjoni 2006/415/KE, fosthom it-twaqqif ta' Żona A u B kif ipprovdut fl-Artikolu 4 ta' dik id-Deċiżjoni.
(3)
Il-Kummissjoni eżaminat dawk il-miżuri f'kollaborazzjoni mar-Renju Unit, u hija sodisfatta li l-fruntieri ta' Żoni A u B stabbiliti mill-awtorità kompetenti f'dak l-Istat Membru huma f'distanza biżżejjed mil-lok attwali tat-tifqigħa. Iż-Żoni A u B fir-Renju Unit jistgħu għalhekk ikunu konfermati u d-dewmien ta' dik ir-reġjonalizzazzjoni jkun iffissat.
(4)
L-Anness attwali tad-Deċiżjoni 2006/415/KE m'għadux fl-użu, għax il-miżuri ta' potezzjoni b'rabta ma' tifqigħa ta' influwenza avjarja fil-Ġermanja għaddew u għalhekk l-Anness għandu jkun mibdul sħiħ.
(5)
Id-Deċiżjoni 2006/415/KE għalhekk għandha tkun emendata kif jixraq.
(6)
Il-miżuri ipprovduti f'din id-Deċiżjoni għandhom ikunu riveduti fil-laqgħa li jmiss tal-Kumitat Permanenti dwar il-Katina ta' l-Ikel u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
L-Anness mad-Deċiżjoni 2006/415/KE jinbidel bit-test fl-Anness ma' din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, 13 ta’ Novembru 2007.